Wjele idejow za róčnicu zběrali, dźěło pak so nětko hakle započina
Kamjenc (UM/SN). K 800. róčnicy wobstaća Kamjenca w lěće 2025 su wobydlerjo za to wutworjenej dźěłowej skupinje 114 idejow zapodali. „Wothłós je přemóžacy“, praji wyši měšćanosta Roland Dantz (njestronjan). „Wón wotbłyšćuje, zo su ludźo z městom wusko zwjazani a zo chcedźa jubilej hódnje woswjećić.“ Z dźěłoweje skupiny, kotraž je ideje zběrała a kategorizowała, wutworja tuž swjedźenski komitej. To chce Dantz spočatk přichodneho lěta měšćanskej radźe namjetować. Prěni nadawk komiteja budźe, z tymi rěčeć, kotřiž su namjety zapodali. Přetož njeńdźe wo to, někajke přeća zwuraznić, ale so sam sobu gratu přimać. Pozdźišo dyrbja tež wo tym rěčeć, kak projekty financuja a w kotrym wobjimje jubilej woswjeća, hač cyłe lěto abo w jednotliwych wotrězkach.
hrv_Latn szl_Latn